GRADSKO VIJEĆE

KLASA: 024-03/23-02/12

URBROJ: 2133-1-01/01-23-21

Karlovac, 7. studenoga 2023. godine

Na temelju članka 40. stavaka 1. i 2. Zakona o komunalnom gospodarstvu („Narodne novine“ br. 68/18, 110/18 i 32/20) i članaka 34. i 97. Statuta Grada Karlovca („Glasnik Grada Karlovca“ br. 7/09, 8/09, 3/13, 6/13, 1/15 – pročišćeni tekst, 3/18, 13/18, 6/20, 4/21, 8/21, 9/21 – pročišćeni tekst i 10/22), Gradsko vijeće Grada Karlovca na 28. sjednici održanoj dana 7. studenoga 2023. god. donijelo je

**ODLUKU**

**O OSNIVANJU SLUŽBE – VLASTITOG POGONA ZA OBAVLJANJE KOMUNALNE DJELATNOSTI**

Članak 1.

Ovom Odlukom osniva se Služba – vlastiti pogon (u daljnjem tekstu: vlastiti pogon) Grada Karlovca za obavljanje komunalne djelatnosti pružanja usluga parkiranja na uređenim javnim površinama i u javnim garažama sukladno Zakonu o komunalnom gospodarstvu i Odluci o komunalnim djelatnostima na području Grada Karlovca („Glasnik Grada Karlovca“ br. 14/19 i 18/23).

Članak 2.

Komunalnu djelatnost pružanja usluga parkiranja na uređenim javnim površinama i u javnim garažama vlastiti pogon obavlja na administrativnom području grada Karlovca.

Članak 3.

Sredstva potrebna za početak rada vlastitog pogona osigurava Grad Karlovac.

Članak 4.

(1) Vlastitim pogonom upravlja upravitelj pogona, kojeg imenuje i razrješava Gradonačelnik.

(2) Upravitelj pogona organizira i vodi rad vlastitog pogona te odgovara Gradonačelniku za materijalno i financijsko poslovanje i za zakonitost rada vlastitog pogona.

(3) Vlastiti pogon nema svojstvo pravne osobe, a poslovanjem vlastitog pogona prava i obveze stječe Grad Karlovac.

(4) Upravitelj pogona na temelju ovlasti Gradonačelnika sklapa ugovore s drugim fizičkim ili pravnim osobama.

(5) Vlastiti pogon je samostalan u obavljanju komunalnih djelatnosti sukladno Zakonu o komunalnom gospodarstvu i drugim primjenjivim propisima.

Članak 5.

(1) Upravitelj pogona utvrđuje prijedlog Programa održavanja parkirališta i javnih garaža.

(2) Prijedlog Programa iz stavka 1. ovog članka, nakon odobrenja Gradonačelnika, postaje sastavni dio prijedloga Programa održavanja komunalne infrastrukture, koji Program za svaku kalendarsku godinu donosi Gradsko vijeće sukladno odredbama Zakona o komunalnom gospodarstvu.

Članak 6.

(1) Upravitelj pogona podnosi Gradonačelniku Izvještaj o izvršenju Programa održavanja parkirališta i javnih garaža.

(2) Izvještaj iz stavka 1. ovog članka postaje sastavni dio Izvještaja o izvršenju Programa održavanja komunalne infrastrukture, koji Izvještaj Gradonačelnik podnosi Gradskom vijeću za prethodnu kalendarsku godinu sukladno odredbama Zakona o komunalnom gospodarstvu.

Članak 7.

Upravitelj pogona dvaput godišnje podnosi Gradonačelniku polugodišnje Izvještaje o radu, koji sadrže podatke o stanju vlastitog pogona i financijske pokazatelje poslovanja.

Članak 8.

Upravitelj pogona prema potrebi donosi i dostavlja gradonačelniku Plan nabave i održavanja vozila, uređaja, opreme, računalnih programa i sl.

Članak 9.

(1) Na poslovanje vlastitog pogona primjenjuju se propisi kojima se uređuje proračunsko računovodstvo.

(2) Stručne poslove za potrebe vlastitog pogona (računovodstvene, pravne, kadrovske i dr.) obavljaju upravna tijela Grada Karlovca, svako u okviru svoje nadležnosti.

Članak 10.

Nabava robe, radova i usluga za potrebe poslovanja vlastitog pogona provodi se sukladno Zakonu o javnoj nabavi i Pravilniku o provedbi postupaka jednostavne nabave, u okviru financijskih sredstava osiguranih Proračunom Grada Karlovca.

Članak 11.

Nadzor nad poslovanjem vlastitog pogona obavlja Gradonačelnik.

Članak 12.

Gradsko vijeće može ukinuti vlastiti pogon u slučaju promjene organizacijskog oblika obavljanja komunalne djelatnosti iz članka 1. ove Odluke.

Članak 13.

(1) Vlastiti pogon osniva se kao jedinstvena ustrojstvena jedinica.

(2) Unutarnje ustrojstvo vlastitog pogona pobliže se uređuje Pravilnikom o poslovanju vlastitog pogona.

Članak 14.

Ova Odluka stupa na snagu osmog dana od dana objave u „Glasniku Grada Karlovca“.

PREDSJEDNIK

GRADSKOG VIJEĆA GRADA KARLOVCA

Marin Svetić, dipl.ing. šumarstva, v.r.